Olav Akselsen (Arbeiderpartiet), 2008-10-06:
Den regjeringa som me har i dag, er eit resultat av det førre valet, der fleirtalet av veljarane støtta opp om ein politikk for meir fellesskap, heller enn skattelette til dei rikaste. Arbeidarpartiet gjekk til val på arbeid til alle, ein betre fellesskule, betre eldreomsorg og ei meir rettferdig fordeling. Me ville satsa på å byggja ut den offentlege velferda, forbetra og fornya. Ved å fjerna den førre regjeringa sine usosiale skattekutt har denne regjeringa hatt ca. 50 milliardar kr meir å bruka på offentleg velferd. Det har ført til meir pengar til kommunane. Det har ført til ein betre skule for elevane, fleire barnehagar, ei betre eldreomsorg og eit milliardlyft for helsevesenet. Og for første gong: Nasjonal transportplan blir følgd opp, noko som i denne perioden vil gje omtrent 8 milliardar kr meir til bane og veg enn det den førre regjeringa la opp til. Arbeidsløysa har ikkje vore lågare på over 20 år. Aldri har fleire vore sysselsette. Over 200 000 fleire enn for tre år sidan er i jobb i dag. 50 000 har gått frå ein plass i arbeidsløysekøen og til fast arbeid. Regjeringspartia gjer det dei lova i valkampen: byggjer ut og forbetrar fellesskapsløysingane samtidig som ein fører ein økonomisk politikk som sikrar sysselsetjing, verdiskaping og velferd. Ein er godt i rute med å gjennomføra det som blei sett ned i Regjeringa sitt arbeidsprogram, kalla Soria Moria. I trontalen varsla Regjeringa at ein ville fortsetja arbeidet med å gjennomføra den politikken ein gjekk til val på. Fellesskapsløysingane skal forbetrast og utviklast. Dei siste vekene har uro i den internasjonale finansmarknaden vist til fulle at også Noreg blir påverka av det som skjer utanfor våre grenser. Sjølv om me ikkje enno har den heile og fulle oversikta over kva denne uroa vil føra til for oss, tyder alt på at skadeverknadene for landet vårt er små samanlikna med det som skjer i svært mange andre land. Ein kan hevda at me er heldige, men det er ikkje tilfeldig at me er betre rusta til å takla denne krisa enn mange andre land. Det har samanheng med den politikken me har ført her i landet. I motsetning til mange andre har me hatt streng regulering og konroll med finanssektoren vår. Det har vore nødvendig, og det skånar oss no for dei verste utslaga av den internasjonale uroa. Det at me har orden i økonomien er avgjerande for handlefridomen vår. Finanskrisa i USA og andre plassar viser at regulering og kontroll er nødvendig. Marknaden kan ikkje overlatast til seg sjølv, slik enkelte ser ut til å tru. At staten i mange land no må til med redningspakkar og oppkjøp av bankar og finanshus, er nok eit nederlag for liberalismens totale tru på den frie marknaden. Sjølv om ein i desse dagar ser tåredrypande oppslag om investorar sine milliardtap, er det vanlege folk som også denne gongen er dei verkelege taparane. Folk som ikkje var i nærleiken då bonusane blei betalte ut, må betala rekninga i form av høgare rente og i verste fall gå frå hus og heim på grunn av andre sine spekulasjonar. Finansuroa viser at me ikkje bør eksperimentera med den økonomiske politikken, og at regulering er av det gode - ikkje motsett, slik som Framstegspartiet hevdar. Det mest interessante som har skjedd så langt i dag, er at Høgre sin leiar har slått fast at Framstegspartiet kan gløyma sin økonomiske politikk om dei ønskjer å samarbeida med Høgre. Det betyr samtidig at me alle, Framstegspartiet sine veljarar inkludert, kan gløyma alle løfta om fleire milliardar til alle gode formål. I sommar var det krig i Europa. Krigen mellom Russland og Georgia var eit klart brot på internasjonal lov. Me må ta klar avstand frå det maktovergrepet som skjedde. Det har vore gjort, og derfor blir det heilt feil når Høgre sin leiar prøver å så tvil om Noreg og Regjeringa sin reaksjon på Russland sin oppførsel. Det er det ikkje grunnlag for. Våpenmakt er ikkje måten å løysa strid mellom ulike statar på. Men på same måten som me må ta klar avstand frå Russland sin maktbruk, må det vera eit klart mål å engasjera Russland så mykje som mogleg på så mange område som mogleg. Å få Russland med som ein aktiv deltakar i felleseuropeiske fora som Europarådet og NATO-Russland-rådet er viktig. Ingen, verken Noreg, Europa eller verda elles er tent med unødvendig auka spenning mellom Russland og resten av verda. Derfor er det viktig for Norge å fortsetja det praktiske og konkrete samarbeidet med Russland. Trontalen slår fast at utanrikspolitikken står fast.